Τεχνολογίες γεωπληροφορικής σε πολεοδομικές εφαρμογές και ειδικότερα σε πράξεις εφαρμογής
Authors: Παναγιωτόπουλος Ελευθέριος 
Published: July 2022

Κεντρικό αντικείμενο της διατριβής είναι η διερεύνηση εφαρμογής της τεχνολογίας της Γεωπληροφορικής στη διαδικασία της πράξης εφαρμογής. Η διατριβή ακολούθησε τη μέθοδο της δευτερογενούς έρευνας, μέσω της βιβλιογραφίας σε ένα ευρύ πεδίο θεωρητικών αντικειμένων, για το σχηματισμό των υποθέσεων. Η έρευνα εστιάστηκε στο νομοθετικό πλαίσιο που διέπει τις πράξεις εφαρμογής και τα συναφή θέματα. Με χωρική μοντελοποίηση γηπέδων και πραγματοποίηση σεναρίων έχει δειχθεί η ανεπάρκεια εφαρμογής του νομοθετικού πλαισίου, προκειμένου να υπάρχει θετικό ισοζύγιο γης σε επίπεδο ορίου μελέτης και εντοπίστηκαν ελλείψεις στα Πολεοδομικά σταθερότυπα. Προτάθηκαν ρυθμίσεις και κίνητρα για την αντιμετώπιση του φαινομένου στην εκτός σχεδίου περιοχή. Πραγματοποιήθηκε πρωτογενής έρευνα, μέσω ερωτηματολογίων, σε 11 Δήμους, με τρία διαφορετικά ερωτηματολόγια, τα οποία απευθύνθηκαν στους ιδιοκτήτες, στους υπηρεσιακούς παράγοντες και σε επαγγελματίες του χώρου. Προσεγγίστηκαν τα στάδια : (α) της πρόσκλησης ιδιοκτητών, (β) της κτηματογράφησης, (γ) της αυταξιολόγησης της πολεοδόμησης, (δ) του ισοζυγίου γης σε επίπεδο : (i) περιοχής μελέτης, (ii) ΟΤ και (iii) γηπέδου, (ε) της σύγκρισης του Θεωρητικού εμβαδού τελικής ιδιοκτησίας (ΘΕΤΙ), με το εμβαδόν οικοπέδου (ΕΤΙ). Η άμβλυνση της διαφοροποίησης της αξίας των τελικών οικοπέδων, αντιμετωπίζεται με : (α) τη μοντελοποίηση (οικόπεδα και ΚΧ, ΚΦ χρήσεις), από πολυγωνική οντότητα, σε σημειακή, στο μέσον του προσώπου, (β) τη δημιουργία πεζοδρομίων, διαβάσεων και μοντελοποίηση δικτύου πεζοπορίας στο μέσον τους, (γ) την προβολή των σημειακών οντοτήτων των οικοπέδων, ΚΧ και ΚΦ χρήσεων στο δίκτυο πεζοπορίας, (δ) την εύρεση της ελάχιστης διαδρομής με εφαρμογή της τεχνολογίας της Γεωπληροφορικής για κάθε οικόπεδο προς όλες τις χρήσεις, (ε) τη στάθμιση της ιεράρχησης των χρήσεων από τις απαντήσεις των ερωτηματολογίων των ιδιοκτητών. Η εφαρμογή της τεχνολογίας Γεωπληροφορικής επιστρέφει αξιόπιστα αποτελέσματα στις χωρικές μεταβολές, οι οποίες επέρχονται κατά τη ροή της μελέτης, με τη δημιουργία τοπολογιών και χωρικών πράξεων, συνεπικουρούμενη από ανάλογο προγραμματισμό. Ο συγκερασμός του πολεοδομικού και βιοκλιματικού σχεδιασμού, υπό την έννοια της συνεκτικής πόλης, αποτελεί μονόδρομο για την δημιουργία ελεύθερων χώρων, η οποία επέρχεται με την ενοποίηση τους. Το αποτέλεσμα της διατριβής, με τις προτεινόμενες διαδικασίες και τροποποιήσεις του νομοθετικού πλαισίου, εκτιμάται ότι θα προσελκύσει το ευρύτερο ενδιαφέρον, λόγω : (α) των προτεινόμενων ρυθμίσεων για την εκτός σχεδίου δόμηση, (β) του προσωποποιημένου τρόπου πρόσκλησης ιδιοκτητών με χρήση της τεχνολογίας της Γεωπληροφορικής, η οποία μπορεί να τύχει εφαρμογής ακόμη και σε περιπτώσεις έκτακτης ανάγκης (πχ. Μάτι Αττικής) και πιστώνεται θετικά στην ποιότητα υπηρεσιών του Δήμου, (γ) της απαλοιφής της αποζημίωσης κατά την πράξη εφαρμογής, με όφελος για όλους τους φορολογούμενους, (δ) της άμβλυνσης της ανισότητας, με τη θέσπιση διαφορετικού ΣΔ για κάθε οικόπεδο, διαδικασία με την οποία αποδίδεται ένα δίκαιο αποτέλεσμα και πιστώνεται θετικά στο τελικό προϊόν του σχεδιασμού, (ε) των άμεσων αποτελεσμάτων που παρέχονται από την εφαρμογής της τεχνολογίας της Γεωπληροφορικής, στα διάφορα στάδια της μελέτης, παρέχοντας σημαντική μείωση του χρόνου εκτέλεσης, στους μελετητές.